FI Euroopan unionin virallinen lehti L 339/9

KOMISSION PÄÄTÖS,

annettu 11 päivänä kesäkuuta 2014,

valtiontuesta SA.18832 (2013/C) (ex 2013/NN) (ex 2011/MX) (ex N 44/2005), jonka Liettua on toteuttanut biopolttoaineiden valmisteveron alennusten osalta

(tiedoksiannettu numerolla C(2014) 3600)

(Ainoastaan liettuankielinen teksti on todistusvoimainen)

(ETA:n kannalta merkityksellinen teksti)

(2014/830/EU)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen ja erityisesti sen 108 artiklan 2 kohdan ensimmäisen alakohdan,

on mainitun artiklan mukaisesti pyytänyt asianomaisia esittämään huomautuksensa (1),

sekä katsoo seuraavaa:

I MENETTELY

(1) Kilpailun pääosasto on vuodesta 2006 alkaen suorittanut vuosittain jälkikäteen seurannan, jossa tarkastellaan jäsenvaltioiden toteuttamista valtiontukitoimenpiteistä valittua otosta. Liettuan biopolttoaineiden valmisteveron alennuksia koskeva tukiohjelma kuului vuoden 2011 seurantaan, jossa komissio tutki, kuinka jäsenvaltiot sovelsivat tiettyjä voimassa olevia tukiohjelmia vuosina 2009–2010. Komissio hyväksyi tukiohjelman 27 päivänä heinäkuuta 2005 tekemällään päätöksellä K(2005) 2957C, jäljempänä ’komission päätös’, asianumerolla N 44/2005.

(2) Komissio pyysi Liettuaa toimittamaan tarvittavat tiedot arvioidakseen, kuinka tukiohjelma oli pantu täytäntöön vuosina 2009 ja 2010. Pyynnöt esitettiin 7 päivänä lokakuuta 2011, 27 päivänä tammikuuta 2012 ja 26 päivänä kesäkuuta 2012 päivätyillä kirjeillä. Liettua toimitti pyydetyt tiedot 10 päivänä marraskuuta 2011, 24 päivänä helmikuuta 2012 ja 18 päivänä heinäkuuta 2012 päivätyillä kirjeillä.

(3) Komissio ilmoitti 17 päivänä heinäkuuta 2013 päivätyllä kirjeellä Liettualle päättäneensä aloittaa tukiohjelmasta Euroopan unionin toiminnasta tehdyn sopimuksen 108 artiklan 2 kohdan mukaisen menettelyn, koska se epäili, että kyseessä saattaisi olla valtiontuen väärinkäyttö. Liettuan viranomaiset toimittivat huomautuksensa 13 päivänä elokuuta 2013.

(4) Komission päätös menettelyn aloittamisesta julkaistiin Euroopan unionin virallisessa lehdessä8 päivänä marraskuuta 2013. Komissio on kehottanut asianomaisia esittämään huomautuksensa.

(5) Komissio ei ole saanut huomautuksia asianomaisilta.

II TUKIOHJELMAN KUVAUS

(6) Tukiohjelma N 44/2005 koostui fossiilisiin polttoaineisiin sekoitettujen biopolttoaineiden valmisteveron alennuksesta. Alennusta sovellettiin ainoastaan seoksen biopolttoaineosuuteen. Tämän johdosta sekoitettuihin biopolttoaineisiin sovellettua valmisteverokantaa alennettiin suhteessa biopolttoaineen osuuteen lopullisesta seoksesta.

(7) Tukiohjelman tavoitteena oli edistää biopolttoaineiden tuotantoa ja käyttöä. Tarkoituksena oli myös auttaa Liettuaa saavuttamaan liikenteen biopolttoaineiden ja muiden uusiutuvien polttoaineiden käytön edistämisestä 8 päivänä toukokuuta 2003 annetussa Euroopan parlamentin ja neuvoston direktiivissä 2003/30/EY (2) asetetut tavoitteet.

(8) Valmisteveron alennus oli kaikkien Liettuassa toimivien biopolttoaineiden tuottajien ja toisesta jäsenvaltiosta tai kolmansista maista biopolttoaineita Liettuaan tuovien toiminnanharjoittajien haettavissa.

(9) Komissio hyväksyi ohjelman 27 päivänä heinäkuuta 2005, ja ohjelman voimassaolo päättyi 31 päivänä joulukuuta 2010.

(10) Komissio huomasi seurannassa, että Liettua oli toteuttanut ohjelman tavalla, joka ilmeisesti ei ollut täysin komission päätöksen mukainen.

(11) Ensinnäkin Liettua sitoutui komission päätöksen mukaisesti tarkastelemaan vuosittain niiden biopolttoaineiden tuotantokustannuksia, joille voitiin myöntää valmisteveron alennus, ja biomassan hinnanmuutoksia verrattuna fossiilisten polttoaineiden hintoihin sekä tarkistamaan tuen määrää tarvittaessa liikakorvausten välttämiseksi ja biopolttoaineiden hinnan pitämiseksi tavanomaisten polttoaineiden hintaa vastaavalla tasolla. Lisäksi Liettua sitoutui toimittamaan komissiolle vuotuisen seurantakertomuksen, johon sisältyisi kaikki tarpeelliset tiedot biopolttoaineiden tuotantokustannuksista ja polttoaineiden markkinahinnasta, osoittaakseen, ettei korvaus ollut liiallinen. Komissio on ottanut kaikki nämä seikat huomioon arvioidessaan tukiohjelmaa ja päätellessään, että se soveltui sisämarkkinoille.

(12) Sen jälkeen, kun komission päätös tehtiin vuonna 2005, asianomainen yksikkö (kilpailun pääosasto) ei kuitenkaan saanut yhtään vuosikertomusta, johon olisivat sisältyneet kaikki sellaiset tarpeelliset tiedot biopolttoaineiden tuotantokustannuksista ja polttoaineiden markkinahinnasta, jotka olisivat osoittaneet Liettuan seuraavan ja varmistavan, ettei korvauksia makseta liikaa. Liettuan viranomaiset toimittivat nämä tiedot komission nimenomaisesta pyynnöstä seurantamenettelyn aikana, mutta vain seurannan kattamilta vuosilta.

(13) Tukiohjelmaa koskevassa ilmoituksessaan Liettuan viranomaiset toimittivat bioetanolin ja biodieselin tuotantokustannuksia koskevia tietoja, jotka komissio arvioi. Liettua mainitsi, että bioetanolin ja biodieselin lisäksi tukea voitiin myöntää myös puhtaalle kasviöljylle, ja sitoutui suorittamaan analyysin heti kun biopolttoaineelle myönnettäisiin veronalennus varmistaakseen, ettei alennus johda liikakorvaukseen. Nämä tiedot olisi pitänyt toimittaa komissiolle vuotuisissa seurantakertomuksissa. Komission asianomainen yksikkö (kilpailun pääosasto) ei saanut mitään tietoa siitä, että Liettua olisi suorittanut tällaisen analyysin.

(14) Seurantamenettelyn aikana Liettuan viranomaiset toimittivat asiakirjoja, jotka osoittivat, että talousministeriö oli jo vuonna 2009 pyytänyt tuensaajia toimittamaan tiedot polttoaineiden keskimääräisistä kustannuksista ja myyntihinnoista vuodelta 2008. Talousministeriö sai nämä tiedot vuonna 2009 ja toimitti ne valittujen tuensaajien osalta komissiolle vuoden 2011 seurantamenettelyn aikana. Liettuan viranomaiset eivät kuitenkaan toimittaneet biopolttoaineiden tuotantokustannuksia koskevia yhdistelmätietoja. Tämän vuoksi komissio ei voinut varmistaa asianmukaisesti, ettei korvauksia ollut maksettu liikaa.

III LIETTUAN HUOMAUTUKSET

(15) Liettuan viranomaiset toimittivat komissiolle lisätietoja muodollisen tutkintamenettelyn aloittamisen jälkeen.

(16) Ne toimittivat komissiolle jäljennöksen kertomuksista, jotka koskivat biopolttoaineiden käytön edistämistä vuosina 2005–2010.

(17) Liettuan viranomaiset selittivät, että vaikka lainsäädännön mukaan ohjelmasta voitiin myöntää tukea puhtaalle kasviöljylle, biodieseliä ei kuitenkaan tuotettu puhtaasta kasviöljystä. Tämän vuoksi tällaista tukea ei myönnetty ohjelmasta N 44/2005, eikä kertomusta toimitettu komissiolle.

(18) Vuoden 2009 vuosikertomuksessa on useita taulukkoja, joissa on tietoja biopolttoaineiden tuotantokustannuksista, fossiilisten ja biopolttoaineiden hinnoista sekä eri sekoitusten hinnoista. Tiivistelmä näistä tiedoista on jäljempänä olevissa taulukoissa. Käytetty vaihtokurssi on 1 euro = 3,4528 Liettuan litiä. Taulukko 1 Polttoaineiden (biodiesel ja diesel) tuotantokustannukset ja myyntihinta (ennen veroja) vuonna 2009 Polttoaineen hinta, litiä (4) litralta Biodiesel (FAME) Diesel 1. Raaka-aine (+) […] (3) (…) 2. Jalostus (+) (…) (…) 3. Muut kustannukset (tutkimus, tuotannon uudelleenorganisointi) (+) (…) — 4. Tuotantokustannukset (…) (…) 5. Logistiikka (+) (…) (…) 6. Sivutuotteiden myyntihinta (–) (…) — 7. Voitto — (…) 8. Tuottajan asettama myyntihinta (ennen veroja) 3,42 1,25

Taulukko 2 Polttoaineseoksen (diesel ja biodiesel) myyntihinta Polttoaineseoksen hinta, litiä litralta, 5 % FAME 5 % FAME Biodieselin (FAME) kustannukset seoksessa (5 % × 3,42 litiä litralta) 0,171 Dieselin kustannukset seoksessa (95 % × 1,25 litiä litralta) 1,188 Valmistevero (95 % × litiä/litra) 1,14 1,08 Polttoaineseoksen kokonaismyyntihinta 2,439 Tarkistus seoksen alhaisemman energiasisällön vuoksi (15 %) (5) 0,025 Polttoaineseoksen myyntihinta (suhteellinen) 2,46

Taulukko 3 Dieselin myyntihinta Dieselin myyntihinta (ennen veroja) 1,25 Dieselin valmistevero 1,14 Dieselin myyntihinta vuonna 2009 (6) 2,39

Taulukko 4 Bioetanolin ja bensiinin tuotantokustannukset ja myyntihinta (ennen veroja) vuonna 2009 Polttoaineen hinta, litiä litralta Bioetanoli (ETBE) Bensiini 1. Raaka-aine, ml. jyvä-/viljamaksut (+) (…) (…) 2. Jalostus (+) (…) (…) 3. Muut kustannukset (tutkimus, tuotannon uudelleenorganisointi) (+) (…) — 4. Tuotantokustannukset (…) (…) 5. Logistiikka (+) (…) (…) 6. Sivutuotteiden myyntihinta (–) (…) — 7. Voitto — (…) 8. Tuottajan asettama myyntihinta (ennen veroja) 2,04 1,36

Taulukko 5 Polttoaineseoksen (bioetanoli ja bensiini) myyntihinta Polttoaineseoksen hinta litralta Sisältäen 5 % bioetanolia Bioetanolin kustannukset seoksessa (5 % × 2,04 litiä/litra) 0,102 Bensiinin kustannukset seoksessa (95 % × 1,36 litiä litralta) 1,292 Valmistevero (95 % × 1,50 litiä litralta) 1,425 Polttoaineseoksen kokonaismyyntihinta 2,819 Tarkistus seoksen alhaisemman energiasisällön vuoksi (60 %) (7) 0,0612 Polttoaineseoksen myyntihinta (suhteellinen) 2,88

Taulukko 6 Bensiinin myyntihinta Bensiinin myyntihinta (ennen veroja) (100 % × 1,36 litiä litralta) 1,36 Bensiinin valmistevero 1,50 Bensiinin myyntihinta vuonna 2009 (8) 2,86

(19) Liettuan viranomaiset väittivät, että vuosilta 2009 ja 2010 toimitetut tiedot (ks. edellä olevat taulukot) osoittavat selvästi, että biodieselin tai bioetanolin tuotannosta ei ollut maksettu liikaa korvauksia.

IV TUEN ARVIOINTI

(20) Komissio katsoi jo asiassa N 44/2005 antamassaan päätöksessä, että toimenpiteeseen liittyi Euroopan unionin toiminnasta tehdyn sopimuksen 107 artiklan 3 kohdassa tarkoitettua valtiontukea. Komissio arvioi kyseisen tukiohjelman vuoden 2001 ympäristötukisuuntaviivojen (9) ja erityisesti sen E.3.3 jakson perusteella ja katsoi, että tuki soveltui sisämarkkinoille.

(21) Liettuan viranomaiset vahvistivat komissiolle, että ne olivat toimittaneet tukiohjelmaa N 44/2005 koskevat vuosikertomukset. Nämä kertomukset oli lähetetty energian pääosastolle liitteenä kertomukseen biopolttoaineiden tai muiden uusiutuvista lähteistä peräisin olevien liikennepolttoaineiden käytön edistämisestä.

(22) Liettuan viranomaiset ovat nyt toimittaneet kilpailun pääosastolle jäljennökset kertomuksista, jotka ne olivat toimittaneet vuosilta 2005, 2006, 2007, 2008, 2009 ja 2010. Kertomukset sisältävät yksityiskohtaisia tietoja biopolttoaineiden tuotantokustannuksista ja myyntihinnoista. Lisäksi niistä ilmenevät eri polttoaineseosten hinnat.

(23) Tutkinnan aikana komissio pystyi toteamaan, että Liettuan viranomaiset olivat noudattaneet asiassa N 44/2005 annetun päätöksen 34 kohtaa ja toimittaneet tarvittavat tukiohjelmaa koskevat vuotuiset seurantakertomukset komissiolle.

(24) Liettuan viranomaiset selittivät, että biopolttoaineita ei ollut tukiohjelman aikana tuotettu puhtaasta kasviöljystä.

(25) Tutkinnan aikana komissio pystyi toteamaan, että koska biopolttoaineita ei ollut tukiohjelman aikana tuotettu puhtaasta kasviöljystä, tätä koskevia tietoja ei tarvinnut sisällyttää komissiolle toimitettuihin kertomuksiin.

(26) Komissio on nyt arvioinut kaikki Liettuan toimittamat tiedot biopolttoaineiden tuotantokustannuksista ja polttoaineiden hinnoista vuosilta 2009 ja 2010 ja katsoo, että vuonna 2009 tai 2010 ei kokonaisuudessaan maksettu liikakorvauksia.

V PÄÄTELMÄT

(27) Komissio katsoo, että Liettua on pannut tukiohjelman N 44/2005 asianmukaisesti täytäntöön sen päätöksen mukaisesti, jolla komissio hyväksyi kyseisen ohjelman,

ON HYVÄKSYNYT TÄMÄN PÄÄTÖKSEN:

1 artikla

Valtiontukiohjelma N 44/2005, jonka Liettua on toteuttanut, soveltuu sisämarkkinoille Euroopan unionin toiminnasta tehdyn sopimuksen 107 artiklan 3 kohdan c alakohdan tarkoituksessa, ja se on pantu asianmukaisesti täytäntöön komission 27 päivänä heinäkuuta 2005 tekemän päätöksen K(2005) 2957C mukaisesti.

2 artikla

Tämä päätös on osoitettu Liettuan tasavallalle.

Tehty Brysselissä 11 päivänä kesäkuuta 2014. Komission puolesta Joaquín ALMUNIA Varapuheenjohtaja

(1) EUVL C 323, 8.11.2013, s. 74.

(2) EUVL L 123, 17.5.2003, s. 42.

(3) Liikesalaisuus

(4) Käytetty vaihtokurssi: 3,4528 Liettuan litiä = 1 euro.

(5) Biodieselin energia-arvo verrattuna kivennäispolttoaineeseen (diesel) on alhaisempi: yhden energiayksikön tuottamiseen tarvittavan biodieselin määrän on laskettu olevan 15 prosenttia suurempi kuin saman energiayksikön tuottamiseen tarvittava dieselin määrä.

(6) Ilman alv:tä.

(7) Bioetanolin energia-arvo verrattuna kivennäispolttoaineeseen (bensiini) on alhaisempi: yhden energiayksikön tuottamiseen tarvittavan bioetanolin määrän on laskettu olevan 60 prosenttia suurempi kuin saman energiayksikön tuottamiseen tarvittava bensiinin määrä.

(8) Ilman alv:tä.

(9) EYVL C 37, 3.2.2001, s. 3.